Tokpokki JIP

Seafood Tokpokki กับสเลอปี้เบียร์สด นุ่มๆเพียง299บาท

หลายคนคงรู้จัก TOKPOKKI หรือหม้อไฟเกาหลี หรือมาม่าเกาหลี แล้วแต่จะเรียกกันครับ แต่ถ้าจะเรียกให้ถูกก็ตามชื่อเค้าเลยดีกว่าคือ Tokpokki JIP ร้านนี้อยู่ 9:53 Art Mall ใจกลางเมือง ในซอยทองหล่อเลยครับ เข้าทองหล่อมาเรื่อยๆแล้วสังเกตุทองหล่อซ.9ครับ พอเลี้ยวเข้าทองหล่อซอย9มาแล้วก็ขับตรงเข้ามาจนสุดทางเลยครับ แล้วตัวMall จะอยู่ซ้ายมือเลย ชื่อ 9:53 Art Mall คือทองหล่อซ.9 ตัดกับซอยสุขุมวิท53ครับ 


ตัวร้านจะอยู่ชั้นล่างสุดเลยครับ อยู่ตรงกลาง มีป้ายชื่อร้านเห็นเด่นชัดเลยครับ ร้านเป็นร้านเล็กประมาณตึกคูหาซัก1ห้องได้ หน้าร้านจะค่อนข้างแคบหน่อย เข้ามาจะมีเคาเตอร์บาร์ด้านซ้ายมือแล้วเป็นทางแคบๆเข้าไปในร้าน ในร้านรองรับแขกได้ประมาณ30ที่ แล้วครัวจะอยู่หลังร้านเลยครับ 


ร้านนี้มีเมนูหลักๆคือ Tokpokkiครับ ซึ่งจะมีให้เลือก3แบบคือ 1. Original Tokpokki 2. Budae Tokpokki และ3. Seafood Tokpokki ผมเลือกเป็น Seafood Tokpokki สำหรับ1-2ท่านครับ(420บาท) ในหม้อจะมีกุ้ง ปลาหมึก หอยแมลงภู่ เส้นราเมนวุ้นเส้น ผักกาดขาว ปลาแผ่น และที่พิเศษคือซอสที่ใช้ทำน้ำซุป ซึ่งเป็นสูตรพิเศษของทางร้านครับ ซอสตัวนี้แต่ละร้านก็จะไม่เหมือนกันครับ แล้วแต่ร้าน ซึ่งแรกๆผมเข้าใจผิดมาตลอดว่าเค้าใช้แค่โคชูจังกัน ความเผ็ดของซุปจะมี5ระดับครับ ผมเลือกปกติเลยคือแค่ระดับสองครับ ซึ่งระดับนี้ก็มีความเผ็ดในตัวอยู่แล้ว ถ้าเผ็ดเกินระดับสามผมว่ารสชาติของน้ำซุปจะถูกนำด้วยความเผ็ดอย่างเดียวจนเสียรสชาติได้ครับ วัตถุดิบหลักของที่นี่ทุกอย่างนำเข้ามาจากเกาหลีทั้งหมด ยกเว้นพวกอาหารสดครับ 

พอหม้อตั้งเรียบร้อย จุดเตารอเดือดและให้เส้นสุกและนุ่มดีแล้ว ของสดอย่างอื่นก็น่าจะสุกหมดแล้วแหละครับ ตัวน้ำซุปกับซอสที่ผสมกันรสชาติค่อนข้างเข้มข้นอยู่แล้วครับ เลยอยากแนะนำว่า ถ้าของสุกแล้วควรจะปิดเตาเลยครับ เพราะถ้าปล่อยไว้นานกว่านี้จะกลายเป็นเค็มได้ครับ นอกเสียจากว่าจะสั่ง topping เข้ามาเสริมเพิ่มเติมครับ ก็ให้เติมน้ำซุปเพิ่มอีกหน่อยก่อนแล้วค่อยจุดเตาอีกทีก็ได้ครับ (Topping จะมีพวกชีส ไข่ Tok เนื้อหมู เนื้อวัวและพวกเส้นทั้งหลายครับ ราคาตั้งแต่40-80 บาท) 

เมนูที่มาคู่กันในราคานี้เป็น Heinaken Draught Ice Beer Topping with Honey (140บาท) เป็น1/2 Pintนะครับ นอกจากที่ใช้เบียร์สดแล้ว ความพิเศษอยู่ที่ตัวครีมที่มาโปะตรงหน้าครับ ตัวครีมที่ว่านี้จริงๆก็ใช้เบียร์สดใส่ในเครื่องSlushที่มีความเย็นพิเศษกว่าเครื่องslushทั่วๆไปครับ เพราะเบียร์มีจุดเยือกแข็งที่ต่ำกว่าปกติ เครื่องเลยต้องใช้เครื่องนำเข้าพิเศษ และข้อดีของเจ้าแก้วนี้ก็คือ ใช้ความเย็นจากตัวครีมเบียร์แทนน้ำแข็ง ทำให้เบียร์ไม่เสียรสชาติครับ ผมสั่งแบบมีน้ำผึ้งด้วย บีบไปที่ครีมเบียร์เย็นๆข้างบน เพิ่มความละมุมไปอีกแบบดีครับ ขมปลายๆลิ้นตัดกับน้ำผึ้งหวานๆ แล้วดูดเบียร์เย็นๆตามแล้ว ชื่นใจไปอีกแบบครับ แก้วนี้แล้วแต่จะเรียกเลยครับ เท่าที่ผมได้ยินมาเค้าจะเรียกว่า Ice Beer, Ice Cream Beer หรือแม้แต่ Slush Beer ครับ แก้วนี้นิยมมากๆในเกาหลีและญี่ปุ่นครับ

สองอย่างนี้ได้จาก Voucher ของ Grouponครับ จากราคาปกติ 560บาท แต่จ่ายเพียง 299บาทครับ


แต่ผมอยากลองเมนูแนะนำอย่างอื่นจากทางร้านเพิ่มด้วย ผมเลยสั่งไก่ทอด Dak Gang Jeong (120บาท) เป็นไก่หมักด้วยซอสDak Gang Jeong แล้วนำไปทอด แล้วคลุกด้วยงาขาว งาดำและถั่วครับ ตัวไก่จะใช้เนื้ออกไก่มาทำครับ ความรู้สึกคือกรอบนอก แล้วเนื้อข้างในจะนุ่มมากๆครับ ตัวซอสจะออกเปรี้ยวนำหวานนิดหน่อยครับ ทาบกับเบียร์อร่อยมากครับ 5555 

อีกแก้วเป็น Yuja Granita(130บาท) ทางร้านใช้ส้มยูจะ หรือญี่ปุ่นจะเรียกยูสุครับ นำมาแช่กับน้ำผึ้งก่อนครับ บ่มทิ้งไว้แล้วใช้ส้มมาปั่น ใส่ผิวส้มตามไปด้วย รสชาติเลยออกมาหวาน หอมและติดขมนิดๆครับ แก้วนี้ไม่ได้หวานโดดเหมือนน้ำปั่นทั่วๆไปครับ ทานแล้วก็สดชื่นดีไปอีกแบบ

รวมๆแล้วเมนูTokpokki อร่อยดีครับ แต่ที่เด็ดมากๆคือไก่และเบียร์ครับ ที่สำคัญร้านนี้ไม่ใส่ผงชูรสเลยครับ  